
Karbantartásmentes huzalfeszesség-érzékelő tervezése kritikus objektumok védelmére

Manapság igen fontos szerepet kapnak a különböző infrastruktúrák védelmei. Egyre gyakrabban találkozhatunk elektromos kerítéssel védett objektumokkal. Ám ezen védelmi rendszerek csak akkor lehetnek igazán hatékonyak, amennyiben a behatolási kísérletek esetén figyelmeztető jelzés is generálódik. E riasztásról első sorban az elektromos impulzusokkal átjárt huzalra helyezett szenzor gondoskodik, mely folyamatosan monitorozza a huzal feszességét és helyzetét.
Tudományos munkám alapját egy már évek óta üzemelő huzalfeszességmérő rendszer hiányosságainak kiküszöbölése adta. A rendszerrel kapcsolatos fő problémát a hőmérsékleti ingadozás okozta hőtágulás következtében létrejövő huzal hosszváltozás jelentette. Egy bizonyos határértéket meghaladva a szenzorok szervizriasztási állapotba kerültek, melyet csak a karbantartó személyzet helyszínre vonulásával és a szerkezet újra-központosításával lehetett javítani. Célom egy olyan elektromos kerítésre helyezhető huzalelmozdulás-mérő szenzor tervezése és kivitelezése volt, mely számára nem jelent gondot a huzal hőmérsékletváltozásából adódó hosszváltozása.
Ennek érdekében piackutatást végeztem a forgalmazott huzalfeszességmérő szenzorokról és megállapítottam ezen rendszerekkel kapcsolatos hiányosságokat. Az így megszerzett ismertek alapján egy alkalmas szenzor köré először felépítettem a mechanikát, majd egy vezérlőáramkör is kivitelezésre került, melynek segítségével vezeték nélküli hozzáféréssel egy webfelület érhető el. A weboldalon helyet kapott egy behatolásjelző figyelmeztetés, egy a szenzort vizuálisan megjelenítő ábra, egy középértéktől való eltérési érték mutató és egy eseményösszefoglaló táblázat is. Ezen felül az alkalmazás segítségével nyomon követhető a vezérlőáramkör mikrovezérlőjének üzemi feszültségszintje és az akkumulátor töltöttségi állapota. A szoftver értesítést küld ezen értékek átlagtartománytól való eltérésekor.
Az így kialakított rendszert először nagyfeszültségű teszteknek vetettem alá egy erre a célra épített deszkamodell segítésével, majd különböző mechanikai felmérések is elvégzésre kerültek. Ezt követően komplex rendszervizsgálatot hajtottam végre egy tesztkerítésen, mely során a leggyakoribb behatolási eseményekre (mászás, bújás, huzalrántás stb.) történő webfelületen megjelenő rendszerjelzéseket és a szenzor jelalakjait analizáltam. Az elvégzett tesztek alapján bebizonyosodott az általam megvalósított behatolásjelző rendszer működőképessége.



